L-eks ministru, whip u deputat parlamentari Laburista Dr Godfrey Farrugia qal li kemm ilu fil-politika dejjem ħadem favur il-politika ta' "Malta Tagħna Lkoll" u ddeċieda li joħroġ mal-Partit Demokratiku biex ikompli jwettaq din il-missjoni. Dan qalu f'intervista esklussiva ma' Xarabank. Din l-intervista qasira qed nippubblikawha hawn taħt wara li lbieraħ wara nofsinhar, Dr Farrugia indirizza l-Mass Meeting tal-Forza Nazzjonali f'Ħaż-Żebbuġ. "Jien determinat biex għall-Elezzjoni li ġejja nkunu fuq quddiem fi Gvern alternattiv ġdid," saħaq Dr Farrugia. Xi nies qed jgħidu li l-Mass Meeting tal-bieraħ sar Ħaż-Żebbuġ biex ikun fid-distrett ta' Godfrey Farrugia. Aħna staqsejnih dwar dan u qalilna li din ma setgħetx tkun vera, għaliex hu ddeċieda li se joħroġ fl-aħħar minuta, meta l-Mass Meeting kien ilu ippjanat u meta ħadd kien għadu ma jaf li se joħroġ mal-Partit Demokratiku. Xi nies qed jgħidu wkoll li Dr Farrugia se jikkontesta mal-Partit Demokratiku għax kien imġiegħel mill- tiegħu Marlene Farrugia. Dwar dan staqsejnih ukoll. "Xejn mhu minnu. Meta jgħidu hekk iweġġgħuni. ," jispejga Godfrey Farrugia. "Fil-leġiżlatura li għaddiet jien ivvutajt kontra Marlene tliet darbiet, inkluż darba minnhom meta kien hemm xi ħadd li fil-Parlament qalilha li jrid jifqagħha. Meta nħares lura nirrealizza li dik kienet l-aktar ġurnata ta' dulur fil-Parlament." "Jien bdilt il-pożizzjoni tiegħi mhux għax bdilt fehmti, imma għax il-Partit Laburista bidel triqtu. U l-eżempju tiegħi għandu jwassal biex dawk il-Laburisti li vvutawli fl-2013 jerġgħu jsaħħu l-vot favurija f'din l-Elezzjoni Ġenerali li ġejja," itemm jgħid Dr Farrugia. Ritratt tal-faċċata: timesofmalta.com
"Mhux jien inbdilt. Inbidel il-Partit Laburista" - Godfrey Farrugia f'intervista esklussiva ma' Xarabank